Teate avaldamine veinisektoris kasutatava nimetuse tootespetsifikaadi standardmuudatuse heakskiitmise kohta vastavalt komisjoni delegeeritud määruse (EL) 2019/33 artikli 17 lõigetele 2 ja 3.

(2020/C 73/08)

Käesolev teade avaldatakse komisjoni delegeeritud määruse (EL) 2019/33 (1) artikli 17 lõike 5 kohaselt.

STANDARDMUUDATUSE HEAKSKIITMISE TEADE

Ribera del Duero

Viitenumber: PDO-ES-A0626-AM04

Teate kuupäev: 20. november 2019

HEAKSKIIDETUD MUUDATUSE KIRJELDUS JA PÕHJUSED

1. Valgete veinide ja mõiste „clarete“ lisamine (spetsifikaadi punkt 2 ja koonddokumendi punkt 1.4)

Kirjeldus ja põhjused

Kaitstud päritolunimetusega „Ribera del Duero“ valgete veinide lisamine ja roosade veinide kirjeldamiseks sünonüümi „clarete“ lisamine nende turupositsiooni parandamiseks.

Reguleeriv asutus on seisukohal, et valgete veinide tootmise kogemus piirkonnas, eriti viimase 20 aasta jooksul ja peamiselt sordi „Albillo Mayor“ põhiselt, on piisavalt pikaajaline, et need tooted võiksid kuuluda kaitstud päritolunimetuse „Ribera del Duero“ alla.

Vastavalt sektori esindajate taotlusele tugineb reguleeriv asutus asjaomaseid veine hõlmavate eeskirjade eelnõu koostamisel järgmisele: soov säilitada piirkonnas valgete viinamarjade ajaloolised istandused koos nende geneetilise mitmekesisusega, meediakuvand ning veinide kaubanduslik edukus turul.

Praegusel ajal turustab vähemalt 25 veinitootjat sordil „Albillo Mayor“ põhinevat veini, peamiselt kaitstud geograafilise tähisega „Vino de la Tierra de Castilla y León“. Veinid on olnud märkimisväärselt edukad. Viis sordist „Albillo Mayor“ valmistatud veini on saanud maineka väljaande The Wine Advocate veergudel üle 91 punkti.

Nende veinitootjate taotluse põhjal, kes soovivad kasutada traditsioonilist väljendit veini eristamiseks värvuse alusel, otsustati roosade veinide kirjeldamiseks lisada mõiste „clarete“. See ei too kaasa muudatust seoses tingimuste ega tootmistavadega.

Muudatuse liik: standardmuudatus

Nii valged veinid kui ka clarete-tüüpi veinid (mis on sama tüüpi kui roosad veinid, kuid just see nimi on piirkonnas traditsiooniliselt kasutusel veini värvusele viitamiseks; samuti kasutatakse seda nime märgistamist käsitlevates siseriiklikes õigusaktides) lisatakse veinide kategooriasse, mis on ainus tootespetsifikaadis lubatud kategooria. Muudatusega ei muudeta, lisata ega jäeta välja ühtegi veini kategooriat. Seetõttu ei ole kumbki määruse (EL) 2019/33 artikli 14 lõikes 1 nimetatud kategooria asjakohane.

2. Valgete veinide füüsikalis-keemiliste omaduste kirjeldus (spetsifikaadi punkt 2 ja koonddokumendi punkt 1.4)

Kirjeldus ja põhjused

Selliste analüütiliste omaduste määratluse esitamine, mida tuleb valgete veinide puhul järgida tootespetsifikaadiga kehtestatud nõuete täitmiseks, et neid oleks võimalik hõlmata kaitstud päritolunimetusega „Ribera del Duero“.

Uut tüüpi veini lisamiseks on vaja määratleda selle füüsikalis-keemilised omadused vähemalt selle osas, nagu on sätestatud komisjoni 17. oktoobri 2018. aasta rakendusmääruse (EL) 2019/34 (millega kehtestatakse Euroopa Parlamendi ja nõukogu määruse (EL) nr 1308/2013 ning Euroopa Parlamendi ja nõukogu määruse (EL) nr 1306/2013 rakenduseeskirjad) artiklis 20.

Muudatuse liik: standardmuudatus

Muudatus hõlmab füüsikalis-keemilisi omadusi, kuid ei too kaasa olulist muutust seoses toote omadustega, mis jäävad samaks nagu seoseid käsitlevas punktis kirjeldatud omadused ja profiil, mis on tekkinud looduslike tegurite ja inimtegevuse koostoimes. Seetõttu ei ole kumbki määruse (EL) 2019/33 artikli 14 lõikes 1 nimetatud kategooria käesoleva muudatuse puhul asjakohane.

3. Organoleptiliste omaduste määratluse muutmine (spetsifikaadi punkt 2 ja koonddokumendi punkt 1.4)

Kirjeldus ja põhjused

Selliste organoleptiliste parameetrite uus määratlus, millele eri kategooriate veinid peavad vastama, et neid oleks võimalik hõlmata kaitstud päritolunimetusega „Ribera del Duero“ ja et need vastaksid paremini praeguse sensoorse analüüsi meetoditele.

Selliste organoleptiliste omaduste lisamine, millele kaitstud päritolunimetusega hõlmatud valged veinid peavad vastama.

Reguleeriva asutuse kogemus, mis saadi Euroopa Maaelu Arengu Põllumajandusfondist rahastatud projekti „Analüütiliste vahendite väljatöötamine Castilla-Leóni piirkonna kaitstud päritolunimetuste degusteerimiskomisjonide tehtava sensoorse analüüsi standardiseerimiseks“ raames, andis põhjuse koostada eri tootetüüpide jaoks täpsem määratlus ja lisada selgitavaid määratlusi, mis selgitavad ja täpsustavad veinide kirjeldamist. Muudatus tuleneb soovist kirjeldada paremini omadusi, millele iga konkreetne veinitüüp peab vastama, ning aitab kaasa praegu välja töötatava sensoorse analüüsi süsteemi rakendamisele vastavalt standardile UNE-EN ISO/IEC 17025:2017.

Valgete veinide kirjeldamiseks on kasutatud andmeid ülalnimetatud aruandest (mis hõlmas asjakohaseid viiteid) ning kirjeldusi, mis on kogutud aastate jooksul seda tüüpi veini kohta. Selliste veinide puhul on piirkonnas palju kogemusi, samuti on kogemusi reguleeriva asutuse katsete- ja degusteerimisosakonnal.

Muudatusi seoses toote omadustega ei tehta, pigem esitatakse üksikasjalikum kirjeldus vastavalt praeguse sensoorse analüüsi uutele meetoditele.

Muudatuse liik: standardmuudatus

Muudatus hõlmab organoleptilisi omadusi, kuid ei too kaasa olulist muutust seoses kaitstud toote omadustega, mis jäävad samaks nagu seoseid käsitlevas punktis kirjeldatud omadused ja profiil, mis on tekkinud looduslike tegurite ja inimtegevuse koostoimes. Seetõttu ei ole kumbki määruse (EL) 2019/33 artikli 14 lõikes 1 nimetatud kategooria käesoleva muudatuse puhul asjakohane.

4. Kasvatamistavade läbivaatamine (spetsifikaadi punkti 3 alapunkt a ja koonddokumendi punkt 1.5.1)

Kirjeldus ja põhjused

Kaitstud veinide tootmiseks kasutatava sordi „Albillo Mayor“ viinamarjade minimaalse naturaalse alkoholisisalduse määratlemine.

Arvestades, et seda tüüpi veini puhul on oluline värskus ning arvestades ka Castilla-Leóni põllumajandustehnoloogia instituudi (Instituto Tecnológico Agrario Castilla y León) kogemust ja antud sordi kohta koostatud aruandeid „Albillo Mayori“ kloonvaliku käigus, otsustati kehtestada vastavale parameetrile vastavuse alammääraks 17,9 Brixi kraadi (10,5 Beaumé kraadi). Otsust mõjutasid seda tüüpi valge veini puhul turu suundumus värskete veinide suunas ja aastakäikude lõikes kliimaga seoses märgitud erinevused.

Täiendavalt otsustati kasutada kraadide väljendamiseks ühikut Brix, kuna selle kasutamine on eelistatud saagi kontrollimise käigus.

Muudatuse liik: standardmuudatus

Muudatus hõlmab ainult tooraine esmaseid tingimusi. Muudatus ei too kaasa olulist muutust seoses kaitstud toote omadustega, mis jäävad samaks nagu seoseid käsitlevas punktis kirjeldatud omadused ja profiil, mis on tekkinud looduslike tegurite ja inimtegevuse koostoimes. Seetõttu ei ole kumbki määruse (EL) 2019/33 artikli 14 lõikes 1 nimetatud kategooria käesoleva muudatuse puhul asjakohane.

5. Muudatus seoses tootmistingimustega: ekstraheerimise saagis (spetsifikaadi punkti 3 alapunkt b ja koonddokumendi punkt 1.5.1)

Kirjeldus ja põhjused

Ekstraheerimise saagis on kasvanud 70 liitrilt 100 kilogrammi viinamarjade kohta 72 liitrile 100 kilogrammi viinamarjade kohta.

Viimastel aastatel on veinitööstuse uued tehnoloogiad, külmutamine ja vaakumfiltrite kasutamine virde klassifitseerimisel toonud kaasa suuremas koguses viinamarjamahla kasutamise ilma kvaliteeti halvendava pressimiseta. Tulemuseks on suurem saagikus ja kvaliteedi säilimine tootespetsifikaadiga nõutud tasemel.

Muudatuse liik: standardmuudatus

Muudatus ei too kaasa olulist muutust seoses kaitstud toote omadustega, mis jäävad samaks nagu seoseid käsitlevas punktis kirjeldatud omadused ja profiil, mis on tekkinud looduslike tegurite ja inimtegevuse koostoimes. Seetõttu ei ole kumbki määruse (EL) 2019/33 artikli 14 lõikes 1 nimetatud kategooria käesoleva muudatuse puhul asjakohane.

6. Laagerdumise tingimused ja aeg (spetsifikaadi punkti 3 alapunkt b ja koonddokumendi punkt 1.5.1)

Kirjeldus ja põhjused

Laagerdumise tingimusi ja aega käsitlevad nõuded esitatakse punkti 8 asemel punktis 3, kuna niimoodi on asjakohasem.

Laagerdumise tingimusi ja aega ei muudeta, kuid need esitatakse punkti 8 alapunkti b.3 asemel punkti 3 alapunktis b.3 „Konkreetsed veinivalmistustavad – laagerdumise tingimused“ (punkti 8alapunktis b.3 käsitleti märgistamisnõudeid ja seal olid laagerdumistingimused esitatud kui nõuded seoses traditsiooniliste nimetuste ja märgistamise vabatahtlike elementide kasutamisega).

Võimalust kasutades lisatakse ka selgitus laagerdumisaja arvestamiseks, sätestades, et vastavas punktis kehtestatud laagerdusaja arvestamise algus ei tohi mingil juhul olla varasem, kui saagi koristamise aasta 1 oktoober. Minimaalse nõutava laagerdumisaja arvestamine selleks, et saaks kasutada traditsioonilisi nimetusi „RESERVA“ ja „GRAN RESERVA“, peab algama hetkest, kui veinipartii on valatud tammevaatidesse.

Toote kvaliteeti silmas pidades on määratud kindlaks ka vaatide maksimaalne maht, mis on 330 traditsiooniliste nimetuste puhul ja 600 „Roble/Barrica“ puhul.

Muudatuse liik: standardmuudatus

Muudatus hõlmab ainult jaotise muutmist ja selgituse lisamist. Muudatus ei too kaasa olulist muutust seoses kaitstud toote omadustega, mis jäävad samaks nagu seoseid käsitlevas punktis kirjeldatud omadused ja profiil, mis on tekkinud looduslike tegurite ja inimtegevuse koostoimes. Seetõttu ei ole kumbki määruse (EL) 2019/33 artikli 14 lõikes 1 nimetatud kategooria käesoleva muudatuse puhul asjakohane.

7. Muudatus seoses veinivalmistamise piirangutega: sortide osakaal punastes veinides (spetsifikaadi punkti 3 alapunkt c ja koonddokumendi punkt 1.5.1)

Kirjeldus ja põhjused

Kaitstud päritolunimetusega „Ribera del Duero“ hõlmatud punastes veinides kasutatavate sortide osakaalu uus määratlus, suurendades sordi „Red Grenache“ võimalikku kasutamist kuni 25 %-ni, kuna see sort on turul järjest rohkem hinnatud.

Tehti otsus määrata lubatud sordi „Red Grenache“ kasutamise võimalik osakaal samal tasemel, mis teiste punaste veinide puhul. Muudatus tehti sektori esindajate palvel, kes leiavad, et selle sordi omadused on kasulikud. Sortide „Tempranillo“, „Tinto Fino“ või „Tinta del País“ minimaalseks osakaaluks jääb siiski 75 %. Praegu kasutavad mitmed veinitootjad seda sorti järjest rohkem. Nad viitavad veiniala asjatundjate antud kõrgele hinnangule sellistele veinidele, samuti sellistele veinidele antud kõrgele hinnangule, millele ei saa omistada nimetatud sordi suurema sisalduse tõttu kaitstud nimetust. Sorti „Red Grenache“ on traditsiooniliselt laialdaselt kasutatud piirkonna punaste veinide puhul. Tuuakse esile selle ajalooline olemus ja seos piirkonnaga.

Piirkonnas leiduvad sordi „Red Grenache“ istandused on genotüüpide variatsioonide tõeline allikas, kuna need on saadud massilise selektsiooni käigus põlvkondade vältel ning on piirkonnaga täielikult kohandunud. Reguleeriv asutus soovib seda piirkonna väärtust säilitada ja edendada, võttes kasutusele vahendid tegelemiseks muutuva olukorraga, eelkõige globaalse soojenemisega.

Praegune turunõudlus värskemate veinide järele näitab selle sordi kasulikkust suuremas koguses kasutamise puhul, kuna sel puhul on kõige suurem tõenäosus vastavate omadustega veini saamiseks.

Muudatuse liik: standardmuudatus

Muudatus ei too kaasa olulist muutust seoses kaitstud toote omadustega, mis jäävad samaks nagu seoseid käsitlevas punktis kirjeldatud omadused ja profiil, mis on tekkinud looduslike tegurite ja inimtegevuse koostoimes. Seetõttu ei ole kumbki määruse (EL) 2019/33 artikli 14 lõikes 1 nimetatud kategooria käesoleva muudatuse puhul asjakohane.

8. Muudatus seoses veinivalmistamise piirangutega: sortide osakaal valgetes veinides (spetsifikaadi punkti 3 alapunkt c ja koonddokumendi punkt 1.5.1)

Kirjeldus ja põhjused

Kaitstud veinide puhul nõutava sortide osakaalu määramine. See kehtib eelkõige sordi „Albillo Mayor“ kui peamise sordi suhtes.

Registreeritud ettevõtjate toodetud valgete veinide puhul, mida leidub turul järjest rohkem, kuid mis ei ole hõlmatud päritolunimetusega, on sordi „Albillo Mayor“ osakaal suur. Määrata peamise sordi osakaaluks 75 % on piisav moodus selle asjaolu kajastamiseks, tehes seda sama põhjendusega, mis piirkonna punaste veinide puhul, kus sordi „Tempranillo“ miinimumosakaaluks on kehtestatud samuti 75 %.

Päritolunimetuse „Ribera del Duero“ suhtes ja reguleeriva asutuse suhtes kohaldatava määruse esimene üleminekusäte kehtestab järgmist.

Esiteks: vastavalt 21. juuli 1982. aasta korralduse kolmandale üleminekusättele võib reguleeriv asutus lubada kaitstud nimetusega veinide tootmist tootmispiirkonna viinamarjaistandustest saadud viinamarjade sortide segust, kui ülekaalus on määrusega lubatud sordid.

Teiseks: uute veinitüüpide lisamiseks tuleb kaaluda spetsifikaadi muutmist tulevikus. Selleks on asjakohane kinnitada kohaliku sordi tüüpilised omadused ja jätta võimalus lisada veinidesse ka muid traditsioonilisi sorte, kui tulevikus tehtavad tehnilised uuringud seda lubavad.

Seoses sellega tuleb lisada, et sordil „Albillo Mayor“ põhinevad tootmises olevad veinid on turul positsioneeritud kvaliteetveinidena ning üldiselt on selle kategooria veinid hinnalised, mis teeb neist kõrgema kategooria valged veinid.

Muudatuse liik: standardmuudatus

Eespool on põhjendatud, et valgete veinide lisamine ei ole muudatus ELi mõistes. Kui sellised veinid on lisatud, siis sätestatakse eeskirjad nende tootmiseks ja piirangud vastava piirkonna veinide peamiste omaduste säilitamiseks. Seetõttu ei ole kumbki määruse (EL) 2019/33 artikli 14 lõikes 1 nimetatud kategooria käesoleva muudatuse puhul asjakohane.

9. Geograafilise piirkonna määratluse läbivaatamine (spetsifikaadi punkt 4 ja koonddokumendi punkt 1.6)

Kirjeldus ja põhjused

Geograafilise piirkonna läbivaatamine.

Kindlaksmääratud piirkonda ei ole muudetud. Ainsad muudatused on seotud piirkonna koosseisu kuuluvate kohanimedega, kuna alates päritolunimetuse omistamisest on kohalike omavalitsuste piirid muutunud.

Muudatuse liik: standardmuudatus

Maa-ala ei ole muudetud, vaid on muudetud lõigu sõnastust.

10. Piirmäära kehtestamine sordi „albillo mayor“ saagikusele hektari kohta (spetsifikaadi punkt 5 ja koonddokumendi punkt 1.5.2)

Kirjeldus ja põhjused

Kirjeldus ja põhjused: sordi „Albillo Mayor“ toodangu piirmäära kehtestamine hektari kohta, mis on 9 500 kg/ha.

Kuigi Ribera del Dueros võib sortide tootlikkus varieeruda, näitavad Castilla-Leóni põllumajandustehnoloogia instituudi poolt sordi „Albillo Mayor“ kloonvaliku käigus tehtud uuringud, et 9 500 kilogrammi hektari kohta on selle sordi tootmisel mõistlik määr, mistõttu see on kajastatud piirkonna tootespetsifikaadis.

Kogemus näitab samuti, et Castilla-Leóni põllumajandustehnoloogia instituudi esitatud number on asjakohane, kuna tavaliselt on vaja suur hulk kobaraid praegu kehtiva tootmise piirmäära raames kõrvale jätta, kuna seoses praegu hõlmatud veinidega võib viinamarju kasutada ainult punaste ja roosade veinide tootmiseks.

Uus piirmäär on varasemast kõrgem ning tuleneb nimetatud sordil põhinevate valgete veinide lisamisest tootespetsifikaati. Valgete veinide puhul taotletakse ennekõike värskust, kuid varasem piirmäär selle sordi tootmiseks raskendab selle eesmärgi saavutamist.

Muudatuse liik: standardmuudatus

Valgete veinide tootmiseks kasutatava sordi „Albillo Mayor“ suhtes tuleb kehtestada saagikuse piirmäär hektari kohta. Seetõttu ei ole kumbki määruse (EL) 2019/33 artikli 14 lõikes 1 nimetatud kategooria käesoleva muudatuse puhul asjakohane.

11. Sordi „albillo mayor“ lisamine peamise sordina (spetsifikaadi punkt 6 ja koonddokumendi punkt 1.7)

Kirjeldus ja põhjused

Kirjeldus ja põhjused: sorti „Albillo Mayor“ peetakse peamiseks sordiks, kuna see on alati olnud piirkonna parim sort.

Valgete veinide lisamine spetsifikaati tuleb siduda asjaoluga, et sort „Albillo Mayor“ on selle piirkonna nn nurgakivi. Seetõttu tuleb seda sorti käsitleda kui peamist sorti, mitte kui lihtsalt sorti, mis on lubatud.

Sordi „Albillo Mayor“ käsitlemiseks peamise sordina Ribera del Dueros valge veini tootmisel on mitu põhjust.

— Esiteks: see on piirkonnas ainus lubatud valge sort.

— Teiseks: see on peamine sort valgete veinide puhul, mida registreeritud veinitootjad turustavad ning mille populaarsus turul ja veinihindajate hulgas pälvib suurenevat huvi.

— Kolmandaks: see on kõige traditsioonilisem ja kõige silmapaistvam sort, mida kaitstud piirkonnas kasvatatakse. Valgete veinide omadused on tugevalt seotud selle sordiga, mida tulebki seetõttu tunnustada kui peamist sorti valge veini tootmisel Ribera del Dueros.

Antud olukorras osutub kõige soovitatavamaks mooduseks piirkonna valgete veinide lisamisel nimetada „Albillo Mayor“ peamiseks sordiks. Sellega tagatakse piirkonna veinide traditsiooniliste omaduste säilimine.

Sort „Albillo Mayor“ on piirkonna viinamarjaistandustes läbi ajaloo eksisteerinud alati koos sordiga „Tempranillo“. Mõlemad sordid on tõepoolest andnud Ribera del Duero veinidele nende omadused.

Muudatuse liik: standardmuudatus

Sort „Albillo Mayor“, mida kasutatakse konkreetselt valgete veinide tootmiseks, on olnud alati lubatud sort ning on piirkonna parim valge sort. Tegemist ei ole muudatusega, vaid lihtsalt eeltoodut arvesse võtva kandega. Seetõttu ei ole kumbki määruse (EL) 2019/33 artikli 14 lõikes 1 nimetatud kategooria käesoleva muudatuse puhul asjakohane.

12. Ajaloolisi vähemlevinud sorte hõlmava erandi lisamine (spetsifikaadi punkt 6)

Kirjeldus ja põhjused

Ajaloolistest istandustest pärit viinamarjade lisamine hõlmatud veinide puhul.

Mõnede väga vähe levinud sortide kasutamine, mida segatakse põhisortide hulka, on olnud traditsiooniks paljude aastate jooksul, kaasa arvatud ajavahemikul, mil piirkonnas võeti päritolunimetus kasutusele roosade ja clarete-veinide puhul (mida reguleeriti enne spetsifikaadi koostamist erieeskirjadega).

Piirkonnas leiduvad erinevate ajalooliste sortide istandused on geneetilise varieeruvuse oluline allikas, kuna need on saadud massilise selektsiooni käigus põlvkondade vältel ning on piirkonnaga piisavalt kohandunud. Reguleeriv asutus soovib seda piirkonna traditsioonilist väärtust säilitada ja edendada, võttes kasutusele vahendid tegelemiseks muutuva olukorraga, eelkõige globaalse soojenemisega.

Samal ajal ootab turg värskemaid veine ja mitmekesist nüansside ulatust. See näitab, et on otstarbekas kasutada nimetatud sorte suuremal määral, nagu seda sageli taotlevad ka veinitootjad.

Muudatuse liik: standardmuudatus

Muudatus ei too kaasa olulist muutust seoses kaitstud toote omadustega, mis jäävad samaks nagu seoseid käsitlevas punktis kirjeldatud eriomadused. Eesmärgiks on viia kokku traditsioonilised tavad ja piirkonnas leiduvate sortide pakutavad võimalused ning uued veinitootmise suundumused, et saada kõrgeima kvaliteediga ning tarbijate ootustele vastav toode. Seetõttu ei ole kumbki määruse (EL) 2019/33 artikli 14 lõikes 1 nimetatud kategooria käesoleva muudatuse puhul asjakohane.

13. Seost kirjeldava sõnastuse ajakohastamine (spetsifikaadi punkt 7 ja koonddokumendi punkt 1.8)

Kirjeldus ja põhjused

Minimaalsed muudatused seose kirjelduse sõnastuses, eesmärgiga selgitada teatud mõisteid ja põhjendada pakutud muudatusi.

Ettepanekud kaitstud päritolunimetuse „Ribeira del Duero“ spetsifikaadi muudatusteks ei too kaasa olulist muutust seoste osas ega kahjusta neid. Läbivaatamine on siiski vajalik selleks, et selgitada mitmeid mõisteid ning tõsta konkreetselt esile, et asjaomased muudatused on põhjendatud ega kahjusta põhjuslikke seoseid.

Muudatuse liik: standardmuudatus

Tegemist ei ole olulise muudatusega, vaid lihtsalt asjakohasema sõnastusega. Seetõttu ei ole kumbki määruse (EL) 2019/33 artikli 14 lõikes 1 nimetatud kategooria käesoleva muudatuse puhul asjakohane.

14. Punkti 8 muutmine seoses kohaldatavate lisatingimustega (spetsifikaadi punkt 8 ja koonddokumendi punkt 1.9)

Kirjeldus ja põhjused

Muudatused punktis 8. Muud kohaldatavad tingimused: ajakohastatakse õigusraamistikku ja selgitatakse teatavaid elemente, nagu registrisse kandmise kohustus, erandid saagikuse määramisel, päritolukohas pudelisse villimise põhjendus ja etiketil leiduv teave. Samas esitatakse ka võimalus kasutada kohanimesid, mis tähistavad väiksemat geograafilist asukohta.

See lõik on tervikuna läbi vaadatud, et selgitada konkreetseid asjaolusid, mis seni ei olnud piisavalt selged. Sõnastus vastab nüüd paremini kehtivatele eeskirjadele.

Võimalus esitada väiksema geograafilise asukoha nimi tähendab seda, et etiketil on võimalik näidata geograafilises piirkonnas asuvate omavalitsusüksuse ja asustatud punktide nimed. See vastab sektori esindajate palvele seoses sellega, et tarbijad peavad tänapäeval järjest väärtuslikumaks teavet selle kohta, kust toode pärit on.

Kohanimed määravad asukoha täpselt, kuna need vastavad haldusjaotusele.

Muudatuse liik: standardmuudatus

Selles lõigus ettenähtud muudatused ei too kaasa kaitstud nimetuse muutmist ega uusi piiranguid turustamisele. Seetõttu ei ole kumbki määruse (EL) 2019/33 artikli 14 lõikes 1 nimetatud kategooria käesoleva muudatuse puhul asjakohane.

15. Spetsifikaadile vastavuse kontrolli käsitleva punkti 9 alapunkti b ajakohastamine: järelevalvetoimingud (spetsifikaadi punkti 9 alapunkt b)

Kirjeldus ja põhjused

Kirjeldus ja põhjused: järelevalvetoiminguid käsitleva lõigu ajakohastamine.

Standardi UNE-EN-ISO 17065 kohane sertifitseerimismenetlus, milles osaleb reguleeriv asutus, nõuab selle lõigu ülevaatamist, et viia see vastavusse standardiga kehtestatud põhimõtetele.

Muudatuse liik: standardmuudatus

Kumbki määruse (EL) 2019/33 artikli 14 lõikes 1 nimetatud kategooria ei ole käesoleva muudatuse puhul asjakohane.

KOONDDOKUMENT

1. Toote nimetus

Ribera del Duero

2. Geograafilise tähise tüüp

KPN – kaitstud päritolunimetus

3. Viinamarjasaaduste kategooriad

1. Vein

4. Veini(de) kirjeldus

„VINO TINTO JOVEN“, „JOVEN ROBLE“

„JOVEN“ (laagerdumata või laagerdunud ja/või vaadis kääritatud vähem kui kolm kuud)

Välimus: selge, vähemalt keskmise intensiivsusega värv, mis varieerub lillakaspunasest violettpunaseni.

Lõhn: keskmise tugevusega punaste ja/või mustade puuviljade/marjade aroomidega.

Maitse: tasakaalustatud ja värske tänu happesusele, vähese või keskmise täidlusega. Vähemalt lühiajaline järelmaitse.

„JOVEN ROBLE“ (laagerdunud ja/või vaadis kääritatud rohkem kui kolm kuud)

Välimus: selge, vähemalt keskmise intensiivsusega värv, mis varieerub lillakaspunasest violettpunaseni.

Lõhn: punaste ja/või värskete mustade puuviljade/marjade aroomid ning laagerdumise tammised aroomid.

Maitse: tasakaalustatud ja värske tänu happesusele, vähemalt keskmise täidlusega. Vähemalt lühiajaline järelmaitse.

Käesolevas rubriigis esitatud füüsikalis-keemilised parameetrid peavad alati vastama ELi eeskirjadega kehtestatud ülemmääradele

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 11,5 Minimaalne üldhappesus 4 grammi liitri kohta väljendatud viinhappena Maksimaalne lenduvate hapete sisaldus (milliekvivalentides liitri kohta) (*1) 0,833 Maksimaalne vääveldioksiidi üldsisaldus (milligrammides liitri kohta) 150

„CRIANZA“

Välimus: selge, vähemalt keskmise intensiivsusega värv, mis varieerub granaatpunasest violettpunaseni. Süsinikdioksiidi ei ole.

Lõhn: punaste ja/või värskete mustade puuviljade/marjade aroomid ning vähemalt keskmise tugevusega laagerdumise tammised aroomid.

Maitse: tasakaalustatud, piisava happesusest tingitud värskusega ning keskmise kuni tugeva täidlusega, keskmise kuni pikaajalise kestvusega järelmaitsega.

Käesolevas rubriigis esitatud füüsikalis-keemilised parameetrid peavad alati vastama ELi eeskirjadega kehtestatud ülemmääradele.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 11,5 Minimaalne üldhappesus 4 milliekvivalenti liitri kohta Maksimaalne lenduvate hapete sisaldus (milliekvivalentides liitri kohta) (*2) 0,833 Maksimaalne vääveldioksiidi üldsisaldus (milligrammides liitri kohta) 150

PUNANE „RESERVA“ JA „GRAN RESERVA“ NING MUUD ÜLE KAHE AASTA VANUSED VEINID

„RESERVA“ JA „GRAN RESERVA“

Välimus: selge või kergelt hägune, vähemalt keskmise intensiivsusega värv, mis varieerub telliskivipunasest violettpunaseni. Süsinikdioksiidi ei ole.

Lõhn: laagerdumise tammised keskmise tugevusega aroomid, võimalik on puuviljakompoti kuid mitte värske puuvilja aroom.

Maitse: tasakaalustatud, piisava happesusega ning keskmise kuni tugeva täidlusega, keskmise kuni pikaajalise kestvusega järelmaitsega.

MUUD ÜLE KAHE AASTA LAAGERDUNUD VEINID (laagerdunud või vaadis kääritatud rohkem kui kolm kuud)

Välimus: selge või kergelt hägune, vähemalt keskmise intensiivsusega värv, mis varieerub telliskivipunasest violettpunaseni.

Lõhn: laagerdumise tammised aroomid.

Maitse: tasakaalustatud, piisava happesusega ning keskmise kuni tugeva täidlusega, keskmise kuni pikaajalise kestvusega järelmaitsega.

Käesolevas rubriigis esitatud füüsikalis-keemilised parameetrid peavad alati vastama ELi eeskirjadega kehtestatud ülemmääradele.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 11,5 Minimaalne üldhappesus 4 grammi liitri kohta väljendatud viinhappena Maksimaalne lenduvate hapete sisaldus (milliekvivalentides liitri kohta) (*3) 0,833 Maksimaalne vääveldioksiidi üldsisaldus (milligrammides liitri kohta) 150

ROOSA/„CLARETE“

Laagerdumata:

Välimus: selge, sibulakoore ja vaarikaroosa vahepealse värvusega, võimalikud on ka mõned hallid toonid pudeli põhjas.

Lõhn: punaste ja/või muude puuviljade aroomid.

Maitse: tasakaalustatud ja värske keskmise või suure happesusega ning kerge või keskmise täidlusega.

Laagerdunud:

Välimus: selge, sibulakoore ja vaarikaroosa vahepealse värvusega, võimalikud on ka mõned hallid toonid pudeli põhjas.

Lõhn: värske punase puuvilja või punase puuviljakompoti ja/või muude puuviljade aroom koos laagerdumise tammiste aroomidega. Veinide „Reserva“ ja „Gran Reserva“ puhul ei pea puuviljalõhna olema.

Maitse: tasakaalustatud ja värske keskmise või suure happesusega ning kerge või keskmise täidlusega.

Käesolevas rubriigis esitatud füüsikalis-keemilised parameetrid peavad alati vastama ELi eeskirjadega kehtestatud ülemmääradele.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 11 Minimaalne üldhappesus 4,3 grammi liitri kohta väljendatud viinhappena Maksimaalne lenduvate hapete sisaldus (milliekvivalentides liitri kohta) (*4) 0,833 Maksimaalne vääveldioksiidi üldsisaldus (milligrammides liitri kohta) 180

VALGED VEINID

Laagerdumata:

Välimus: selge erineva intensiivsusega õlgkollane.

Lõhn: mitmete puuviljade aroom. Võivad esineda tuntavad taimenoodid.

Maitse: tasakaalustatud ja värske keskmise või suure happesusega ning kerge või keskmise täidlusega.

Laagerdunud:

Välimus: puhas, värvuselt õlgkollase ja kuldkollase vahepealne. Traditsiooniliste veinide „Crianza“, „Reserva“ ja „Gran Reserva“ puhul on lubatud kuldkollane toon.

Lõhn: mitmete puuviljade kas värske või kompoti aroom koos laagerdumise tammiste aroomidega. Veinide „Reserva“ ja „Gran Reserva“ puhul ei pea puuviljalõhna olema.

Maitse: tasakaalustatud ja värske keskmise või suure happesusega ning kerge või keskmise täidlusega.

Maksimaalne lenduvate hapete sisaldus:

0,65 g/l kääritamata ja vaadis laagerdumata veinide puhul (10,83 milliekvivalenti liitri kohta)

0,80 g/l kääritamata ja vaadis laagerdumata veinide puhul (13,33 milliekvivalenti liitri kohta)

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 11 Minimaalne üldhappesus 4,5 grammi liitri kohta väljendatud viinhappena Maksimaalne lenduvate hapete sisaldus (milliekvivalentides liitri kohta) 10,83 Maksimaalne vääveldioksiidi üldsisaldus (milligrammides liitri kohta) 180

5. Veinivalmistustavad

a. Peamised veinivalmistustavad

Kasvatamistava

Viinamarjaistanduseks kasutatav maatükk, kus toodetakse viinamarju kaitstud päritolunimetusega „Ribera del Duero“, peab olema alates istutamisest olnud kasutuses vähemalt kolm kasvatamistsüklit.

Kasvatamistava

Minimaalne uute taimede istutamistihedus peab olema 2 000 viinapuud hektari kohta.

Konkreetne veinivalmistustava

19,1 Brixi kraadi (11 Beaumé kraadi) punaste sortide puhul ja 17,9 Brixi kraadi (10,5 Beaumé kraadi) valgete sortide puhul.

Konkreetne veinivalmistustava

Mitte rohkem kui 72 liitrit veini või viinamarjavirret 100 kilogrammi korjatud viinamarjade kohta.

Laagerdumise tingimused

Konkreetne veinivalmistustava

„CRIANZA“: punased veinid, mille minimaalne laagerdumise aeg on 24 kuud, millest vähemalt kaksteist kuud peab vein olema tammevaadis. Roosad /clarete veinid, mille minimaalne laagerdumise aeg on 18 kuud, millest vähemalt kuus kuud peab vein olema tammevaadis.

„RESERVA“: punased veinid, mille minimaalne laagerdumise aeg on 36 kuud, millest vähemalt kaksteist kuud peab vein olema tammevaadis ning ülejäänud aja pudelis. Roosad /clarete veinid, mille minimaalne laagerdumise aeg on 24 kuud, millest vähemalt kuus kuud peab vein olema tammevaadis ning ülejäänud aja pudelis.

„GRAN RESERVA“: punased veinid, mille minimaalne laagerdumise aeg on 60 kuud, millest vähemalt 24 kuud peab vein olema tammevaadis ning ülejäänud aja pudelis. Punased veinid, mille minimaalne laagerdumise aeg on 48 kuud, millest vähemalt kuus kuud peab vein olema tammevaadis ning ülejäänud aja pudelis.

Laagerdumise tingimused

Konkreetne veinivalmistustava

Mõiste „ROBLE/BARRICA“

Punased, roosad/clarete ja valged veinid peavad olema laagerdunud vaadis vähemalt kolm kuud.

Laagerdumise tingimused

Konkreetne veinivalmistustava

Veinide „Crianza“, „Reserva“ ja „Gran Reserva“ puhul tammevaadid maksimaalse mahuga 330 liitrit.

Veinide „Roble/Barrica“ puhul maksimaalselt 600 liitrit.

Veinivalmistamise puhul kehtestatud piirangud

Kaitstud päritolunimetusega „Ribera del Duero“ veinide puhul tuleb tootmisel pidada kinni sortide sisalduse osakaalust veinitüüpides järgmiselt.

Punased veinid: peavad sisaldama vähemalt 95 % punase viinamarja sorte, mis on lubatud tootespetsifikaadiga. Sortide „Tempranillo“, „Tinto Fino“ või „Tinta del País“ osakaal ei tohi olla väiksem kui 75 %.

Roosad/clarete veinid: peavad sisaldama vähemalt 50 % punase viinamarja sorte, mis on lubatud tootespetsifikaadiga.

Valged veinid: sordi „Albillo Mayor“ osakaal peab olema vähemalt 75 %.

b. Maksimaalne saagikus

PUNASED SORDID

7 000 kilogrammi viinamarju hektari kohta

PUNASED SORDID

50,4 hektoliitrit hektari kohta

VALGED SORDID

9 500 kilogrammi viinamarju hektari kohta

VALGED SORDID

68,4 hektoliitrit hektari kohta

6. Määratletud geograafiline piirkond

BURGOSE provints: ADRADA DE HAZA, ANGUIX, ARANDA DE DUERO (LA AGUILERA y SINOVAS), BAÑOS DE VALDEARADOS, BERLANGAS DE ROA, CALERUEGA, CAMPILLO DE ARANDA, CASTRILLO DE LA VEGA, LA CUEVA DE ROA, FRESNILLO DE LAS DUEÑAS, FUENTECEN, FUENTELCESPED, FUENTELISENDO, FUENTEMOLINOS, FUENTENEBRO, FUENTESPINA, GUMIEL DE IZÁN, GUMIEL DE MERCADO, HAZA, HONTANGAS, HONTORIA DE VALDEARADOS, LA HORRA, HOYALES DE ROA, MAMBRILLA DE CASTREJÓN, MILAGROS, MORADILLO DE ROA, NAVA DE ROA, OLMEDILLO DE ROA, PARDILLA, PEDROSA DE DUERO (BOADA DE ROA, GUZMÁN, QUINTANAMANVIRGO y VALCABADO DE ROA), PEÑARANDA DE DUERO (CASANOVA), QUEMADA, QUINTANA DEL PIDIO, ROA, SAN JUAN DEL MONTE, SAN MARTÍN DE RUBIALES, SANTA CRUZ DE LA SALCEDA, LA SEQUERA DE HAZA, SOTILLO DE LA RIBERA (PINILLOS DE ESGUEVA), TERRADILLOS DE ESGUEVA, TORREGALINDO, TÓRTOLES DE ESGUEVA (VILLOVELA DE ESGUEVA), TUBILLA DEL LAGO, VADOCONDES, VALDEANDE, VALDEZATE, LA VID Y BARRIOS (GUMA y ZUZONES), VILLAESCUSA DE ROA, VILLALBA DE DUERO, VILLALBILLA DE GUMIEL, VILLANUEVA DE GUMIEL, VILLATUELDA ja ZAZUAR.

SEGOVIA provints: ALDEHORNO, HONRUBIA DE LA CUESTA, MONTEJO DE LA VEGA DE LA SERREZUELA ja VILLAVERDE DE MONTEJO (VILLALVILLA DE MONTEJO).

SORIA provints: ALCUBILLA DE AVELLANEDA (ALCOBA DE LA TORRE y ZAYAS DE BÁSCONES), (ALCUBILLA DEL MARQUÉS), CASTILLEJO DE ROBLEDO, LANGA DE DUERO (ALCOZAR, BOCIGAS DE PERALES, VALDANZO, VALDANZUELO y ZAYAS DE TORRE), MIÑO DE SAN ESTEBAN y SAN ESTEBAN DE GORMAZ (ALDEA DE SAN ESTEBAN, ATAUTA, INES, MATANZA DE SORIA, OLMILLOS, PEDRAJA DE SAN ESTEBAN, PEÑALBA DE SAN ESTEBAN, QUINTANILLA DE TRES BARRIOS, REJAS DE SAN ESTEBAN, SOTO DE SAN ESTEBAN, VELILLA DE SAN ESTEBAN ja VILLÁLVARO).

VALLADOLIDI provints: BOCOS DE DUERO, CANALEJAS DE PEÑAFIEL, CASTRILLO DE DUERO, CURIEL DE DUERO, FOMPEDRAZA, MANZANILLO, OLIVARES DE DUERO, OLMOS DE PEÑAFIEL, PEÑAFIEL (ALDEAYUSO, MÉLIDA y PADILLA DE DUERO), PESQUERA DE DUERO, PIÑEL DE ABAJO, PIÑEL DE ARRIBA, QUINTANILLA DE ARRIBA, QUINTANILLA DE ONÉSIMO, RÁBANO, ROTURAS, TORRE DE PEÑAFIEL (MOLPECERES), VALBUENA DE DUERO (SAN BERNARDO) ja VALDEARCOS DE LA VEGA.

7. Peamised veiniviinamarjasordid

„TEMPRANILLO“ – „TINTA DEL PAIS“

„TEMPRANILLO“ – „TINTO FINO“

„Albillo Mayor“

8. Seos(t)e kirjeldus

1. Punktis 5 kirjeldatud geograafilise piirkonna territoriaalsed ja ilmastikuga seotud tingimused annavad selle piirkonna veinidele nende iseloomulikud omadused. Piirkonna peamiste sortide sarnasus näitab, et seal kasvatatud viinamarjadel on konkreetsed neid eristavad omadused, mis sellise sarnasuse põhjustabki. Eristav omadus väljendub veinide tasakaalustatud looduslikus happesuses. Punaste veinide puhul on teiseks eristavaks omaduseks suur fenoolisisaldus, mille puhul on täheldatavad antotsüaanide ja viinapuuekstraktide sinakad toonid, samuti kvaliteetsete polümeersete omadustega tanniin.

2. Ilmastiku toime viinamarjadele on märkimisväärne, seda eelkõige suure keskmise kõrguse tõttu. Lõppkokkuvõttes on eespool nimetatud aeglane valmimine ning öise ja päevase temperatuuri suur erinevus see, mis põhjustab kasulike ühendite teket päeva jooksul ning vähendab nende metaboolset oksüdeerumist öösel. Pikk küpsemisaeg muudab tanniinid looduslikult magusamaks.

3. Kaitstud päritolunimetusega „RIBERA DEL DUERO“ hõlmatud tootmispiirkond on sobiv kvaliteetveinide tootmiseks tingimusel, et istanduste suhtes kehtestatakse mahu piirmäärad ja hiliseid sorte ei kasutata. Piirkonnas on palju päikesepaistet (aastas üle 2 400 tunni) ning suvel kasvamise ja valmimise ajal on soe, mis on vajalik kõrge polüfenoolide sisalduse saavutamiseks. Kindlasti on tegemist piirkonnaga, mis sobib kvaliteetveinide tootmiseks ja kus tuleb teha kohandusi istutuskohtade, sortide, elujõulisuse, kasvatamistavade jms. suhtes.

4. Tootmispiirkonna looduslikud tingimused, mis on seotud maastiku, ilmastiku ja pinnasetüüpidega, annavad võimaluse selliste viinamarjaistanduste optimaalseks arenguks, mis on aastate jooksul konkreetselt kohandunud Ribera del Dueroga. Lisaks eespool kirjeldatud piirkonnas esinevatele tingimustele on selles piirkonnas olemas ka spetsiifilised tingimused sordi „Tinto Fino“ kasvatamiseks, mis annab veinidele nende kordumatu iseloomu. Sort on kohanenud selliselt, et sellest on saanud kohalik sort, mis pakub erilistes tingimustes kasvanud toorainet selliste kvaliteetveinide tootmiseks, mis peavad turul hästi vastu. Seda on olnud võimalik jälgida läbi sajandite ning ka selle põhjal, kuidas kaitstud nimetusi praegusel ajal turustatakse kui tarbijate lemmikveine. Sorti „Albillo Mayor“ võib pidada piirkonna peamiseks kohalikuks valgeks sordiks, kuna seda on piirkonnas ajalooliselt kõige rohkem istutatud. Samuti on piirkonna veine toodetud traditsiooniliselt alati just sellest sordist.

9. Olulised lisatingimused (pakendamine, märgistamine, muud nõuded)

Villimine määratletud piirkonnas

Õigusraamistik:

liikmesriigi õigusaktid

Lisatingimuse liik:

villimine määratletud geograafilises piirkonnas

Tingimuse kirjeldus:

veinitootmine hõlmab villimist ning sellele järgnevat laagerdumist ning seetõttu saab spetsifikaadis kirjeldatud organoleptiliste ja füüsikalis-keemiliste omaduste olemasolu tagada ainult juhul, kui kõik veinikäitlemistoimingud viiakse läbi tootmispiirkonnas. Kaitstud päritolunimetusega „Ribera del Duero“ veinide puhul on villimine spetsifikaadis kirjeldatud omaduste saavutamiseks kriitilise tähtsusega. Seetõttu ning kvaliteedi, päritolu ja kontrolli tagamise eesmärgil tehakse seda tootmispiirkonna registreeritud villimistehastes.

Märgistamisnõuded

Õigusraamistik:

ELi õigus

Lisatingimuse liik:

märgistamisega seotud lisasätted

Tingimuse kirjeldus:

kõigil kaitstud veinidel peab etiketil olema näidatud geograafiline tähis „Ribera del Duero“.

Traditsiooniline mõiste on „päritolunimetus“ („kaitstud päritolunimetuse“ asemel).

Märgistamisnõuded

Õigusraamistik:

esitab kaitstud päritolunimetusi ja kaitstud geograafilisi tähiseid haldav asutus, kui see on liikmesriigi poolt määratud.

Lisatingimuse liik:

märgistamisega seotud lisasätted

Tingimuse kirjeldus:

kaitstud veinide puhul võib kasutada traditsioonilisi nimetusi „CRIANZA“, „RESERVA“ ja „GRAN RESERVA“ tingimusel, et need veinid vastavad tootespetsifikaadis esitatud laagerdumisnõuetele (punkti 3 alapunkt b.2).

Kaitstud veinide puhul võib kasutada nimetusi „ROBLE/BARRICA“ tingimusel, et need veinid vastavad tootespetsifikaadis esitatud laagerdumisnõuetele (punkti 3 alapunkt b.2).

Märgistamisnõuded

Õigusraamistik:

esitab kaitstud päritolunimetusi ja kaitstud geograafilisi tähiseid haldav asutus, kui see on liikmesriigi poolt määratud.

Lisatingimuse liik:

märgistamisega seotud lisasätted

Tingimuse kirjeldus:

kaitstud päritolunimetusega „Ribera del Duero“ hõlmatud veinide puhul võib kasutada täiendavalt geograafilise määratlusena väiksema asukoha (asustatud punkti) kohanime (mis on loetletud käesoleva dokumendi punktis 5) tingimusel, et veini tootmiseks kasutatud viinamarjadest on 85 % pärit osutatud geograafilise asukoha istandustest.

Link tootespetsifikaadile

www.itacyl.es/documents/20143/342640/Ppta+Mod+PCC+DO+RIBERA+Rev+3.docx/77b3b8ce-6ae7-0506-4314-1a47654af80a

(1) ELT L 9, 11.1.2019, lk 2.

(*1) 0,833 milliekvivalenti liitris iga alkoholisisalduse ühiku kohta veinide puhul, mis on laagerdunud kuni üks aasta. Rohkem kui ühe aasta vanuste veinide puhul ei tohi ületada järgmiselt arvutatavat ülemmäära: 1 g/l kuni alkoholisisalduseni 10 %, mis suureneb 0,06 g/l võrra iga alkoholisisalduse ühiku puhul, mis ületab 10 %.

(*2) 0,833 milliekvivalenti liitris iga alkoholisisalduse ühiku kohta veinide puhul, mis on laagerdunud kuni üks aasta. Rohkem kui ühe aasta vanuste veinide puhul ei tohi ületada järgmiselt arvutatavat ülemmäära: 1 g/l kuni alkoholisisalduseni 10 %, mis suureneb 0,06 g/l võrra iga alkoholisisalduse ühiku puhul, mis ületab 10 %.

(*3) 0,833 milliekvivalenti liitris iga alkoholisisalduse ühiku kohta veinide puhul, mis on laagerdunud kuni üks aasta. Rohkem kui ühe aasta vanuste veinide puhul ei tohi ületada järgmiselt arvutatavat ülemmäära: 1 g/l kuni alkoholisisalduseni 10 %, mis suureneb 0,06 g/l võrra iga alkoholisisalduse ühiku puhul, mis ületab 10 %.

(*4) 0,833 milliekvivalenti liitris iga alkoholisisalduse ühiku kohta veinide puhul, mis on laagerdunud kuni üks aasta. Rohkem kui ühe aasta vanuste veinide puhul ei tohi ületada järgmiselt arvutatavat ülemmäära: 1 g/l kuni alkoholisisalduseni 10 %, mis suureneb 0,06 g/l võrra iga alkoholisisalduse ühiku puhul, mis ületab 10 %.